**Užsienio reikalų komitetas apsvarstė įstatymų dėl užsieniečių teisinės padėties projektų paketą**

2012 m. birželio 6 d. vykusiame uždarame posėdyje Užsienio reikalų komiteto nariai išklausė ir pritarė Užsienio reikalų ministerijos atstovų pristatytoms 2012 m. gegužės 29–31 d. Briuselyje (Belgijos Karalystė) vykusių ES Užsienio reikalų ir Bendrųjų tarybos posėdžių ataskaitoms. Komiteto nariai taip pat išklausė Teisingumo ministerijos atstovų pristatytą informaciją apie Lietuvos Respublikos pozicijas, vykstant į ES Teisingumo ir vidaus reikalų tarybą 2012 m. birželio 7–8 d. Liuksemburge.

Atvirajame posėdyje Komiteto nariai apsvarstė ir pritarė darbo grupės parengtam įstatymo ,,Dėl užsieniečių teisinės padėties“ pakeitimo įstatymo projektui Nr. XIP-2360(3) su Komiteto pasiūlymais ir nusprendė siūlyti pagrindiniam komitetui atmesti įstatymų projektus dėl užsieniečių teisinės padėties įstatymo įgyvendinimo įstatymo projektą Nr. XIP-2361(2) ir įstatymo ,,Dėl Užsieniečių teisinės padėties“ įgyvendinimo įstatymo pripažinimo netekusio galios įstatymo projektą Nr. XIP-3358.

Parengė Seimo kanceliarijos Užsienio reikalų komiteto biuro padėjėja Laima Uktverytė, tel. (8 5) 239 6835